ועדת הכספים, כנסת 17, פרוטוקול מספר 344, 2007-03-13 11:35

יעקב ליצמן: אנחנו עוברים להצעה לשתי הצעות לדיון מהיר בעניין תשלום פיצויים לקיבוצים עקב המלחמה בצפון.

אורית נוקד: לפני כחודש וחצי יזמנו דיון בנושא הפיצויים ליישובי הצפון.

אורית נוקד: ביקשתי שיתקיים, כפי שהוחלט גם בסוף אותו דיון - מעקב אחר תשלום הפיצויים.

אורית נוקד: הבנתי שלמרות כל ההבטחות עדיין נשאר בעינו פער של 6.5 מיליון שקלים בקיבוצי הגליל העליון – בין הסכום שאושר על ידי מס רכוש ובין הסכום ששולם בפועל.

אורית נוקד: מס רכוש גרע יותר מ- 10 מיליון שקלים מהסכומים שהגישו הקיבוצים במסלולים הירוקים בחקלאות, ולבקשת המבקשים – סירבו לגלות את הנתונים שבגללם ניתן הסכום.

אורית נוקד: חשבנו שמין הראוי שתהיה גם שקיפות ונבין מדוע ועל מה.

אורית נוקד: קיימות בעיות נוספות שקשורות בפיגור לתשלומי פיצוי לשכר עבודה לחברי הקיבוץ, למרות שהמשקים כבר העבירו, לפני כ- 3 שבועות את ההצהרות שלהם, על פי הפשרה שהושגה עם מס רכוש.

אורית נוקד: יש נושא נוסף שקשור בשהיה במקלטים לחברים.

אורית נוקד: ואני רוצה לקבל את ההבהרות.

אורית נוקד: כאשר התקשר אלי מנהל מנהלת הפיצויים לצפון ואמר שברקע עדיין לא הסתיימה בעיית השמאים של החקלאות, וזה גם כן דבר שתוקע.

אורית נוקד: רציתי גם כאן לקבל הבהרות.

שי חרמש: בגב של כל הדברים האלה עומדת שאלת השקיפות.

שי חרמש: הנתונים המספריים נעים לכאן ולכאן.

שי חרמש: אם אין הסבר –אם יישוב מגיש תביעה ואין הסבר למה מאשרים לו רק חצי מזה, בואו נדבר קודם כל על שקיפות.

שי חרמש: לכו תסבירו למה הורדתם.

שי חרמש: ואם אין הסבר כרגע – הדברים לא ברורים, ואני חוזר על ההצעה שהצעתי בישיבה הקודמת - בכל מקרה ששנוי במחלוקת, אנחנו נמצאים 8 חודשים אחרי האירוע, עם כל הבעיות שישנן ברשות המסים, וכולם מתחשבים בזה, אני אומר לכם בשיא היושר - לא קל לכם היום.

שי חרמש: בואו לפחות תנו 85% מקדמה או 80% מגובה התביעה.

שי חרמש: תמיד יש לכם דרך להחזיר את זה חזרה.

שי חרמש: שהבעיה תהיה אצלכם לא אצלם.

בועז סופר: תראו.

בועז סופר: אני אגיד משהו שאולי לא נעים לשמוע- אלה כספי ציבור.

בועז סופר: ואנחנו מתכוונים לנהוג ולהמשיך לנהוג על פי חוק, ובאמות המידה הכי סבירות, ועם כל הרצון שלנו לסייע, עם כל הרצון של ללכת לקראת – עדיין יש חוק, ועדיין אנחנו צריכים לבדוק כל מקרה לגופו.

שלי יחימוביץ': כשאתה אומר את זה זה נשמע אמין, באופן אישי, אבל – זה טיפה - -

קריאה: 8 חודשים אחרי.

בועז סופר: רק אני פה, כרגע.

בועז סופר: אני רוצה להזכיר לכם, ברשותכם, בחודש ספטמבר, ב- 10 בספטמבר ישבנו בוועדת הכספים, ואתם שאלתם אותנו – למה לא להוסיף עוד מסלול לפיצוי.

בועז סופר: יש לכם שלושה?

בועז סופר: בואו תעשו ארבעה.

בועז סופר: אתם רואים שהמציאות מוכיחה שזה באמת לא קשור לבעיות ברשות המסים.

בועז סופר: המציאות מוכיחה שהנושאים האלה הם קשים לבדיקה, מורכבים, לפעמים יש כפילויות, לפעמים יש גידולים שלא היו ברשימה הסגורה, וכו' וכו'.

בועז סופר: ואפילו אני אתן לכם את הדוגמאות הכי קטנות של מה שכבר נסגר וסוכם.

בועז סופר: ישבנו עם הקיבוצים, סיכמנו שהם יגישו, בהתאם למתודולוגיה מסוימת, ואז הם אמרו - אנחנו כבר הגשנו בהתאם למתודולוגיה אחרת.

בועז סופר: אמרנו להם – אין בעיה, תגישו תיקונים.

בועז סופר: מגיעים, בחודש האחרון – כמה עשרות, אם לא למעלה מ- 100 - בקשות לתיקונים.

בועז סופר: זה אומר שלכאורה אנחנו עוצרים את הבקשה, בודקים מחדש, כדי ללכת לקראת.

בועז סופר: אז זה אומר עוד עיכוב מסוים.

בועז סופר: האמירה – בואו תנו 85-90% היא בסדר גמור, ובלבד שאני יודע שה- 100% הוא בסדר.

בועז סופר: אבל היו מקרים שהתביעות היו על 100 ובסוף אושר – 25.

שי חרמש: תמיד תוכל להחזיר את זה.

אורית נוקד: תמיד תוכל לגבות את זה, אין שום בעיה.

צחי שביט: מ-96 - - ביתר על ידי רשות המסים, ולא הוחזר ע ד היום.

שי חרמש: זה לא סיבה לעכב את כולם בזה.

בועז סופר: אבל לא מעכבים, בודקים.

שי חרמש: 8 חודשים?

בועז סופר: לא 8 חודשים.

בועז סופר: בהיבט הכללי – ודיברת על קיבוצים, אני מתכוון להוציא היום הנחיה, אחרי שביררנו וסגרנו, שלמעשה- אנחנו צריכים לוודא שאין פה כפל.

בועז סופר: הקיבוצים, רובם – בתום לב, אבל חלק גם לא בתום לב, הגישו כפל תביעות.

בועז סופר: הגישו – גם חקלאות וגם תיירות או תעשייה, או מה שזה לא יהיה.

בועז סופר: לפעמים זה שתי תביעות ולפעמים זה 3 ו-4.

בועז סופר: אנחנו צריכים לוודא שאין פה כפילויות.

בועז סופר: התקנות גם קבעו שאי אפשר לקבל בגין אותו עובד פעמיים.

בועז סופר: אנחנו צריכים לעשות את העבודה הדי סיזיפית כדי לדעת לזהות שאנחנו לא עושים כפילויות.

בועז סופר: אני מקווה שהסדרנו את הנושא.

בועז סופר: אני אוציא מכתב הנחיה שיאמר שמרגע שהתביעה הסתיימה, מכיוון שגם בתיירות וגם בתעשייה ובמסחר נטרלנו את עובדי החקלאות , אנחנו בעצם מגיעים למשהו שהוא תוצאתי, שכל מה שאושר בחקלאות - מה שאושר, לא מה שהתבקש – זו התביעה, והיא תשולם.

בועז סופר: ההנחיה הזו תצא בימים הקרובים.

אורית נוקד: אני מברכת על ההנחיה, אבל את אותו משפט אמרת לפני חודש וחצי.

בועז סופר: אבל בדקנו, האמיני לי, זה מה שעשינו מאז.

בועז סופר: זה לקחת קיבוציים פרטניים ולוודא שמה שאני אומר אכן נעשה, ואחרי שלושה שבועות אני יכול להגיד שזה נעשה, ונעשה בסדר.

חיים אורון: מה התמונה, בכלל?

חיים אורון: כמה הוגש, כמה בוצע - -

שי חרמש: על כל הצפון.

בועז סופר: הכל מכל בכל?

שי חרמש: רק הסקטור החקלאי.

חיים אורון: לא, לא.

חיים אורון: הכל.

בועז סופר: הוגשו כ- 182 אלף תביעות.

בועז סופר: מתוך זה – 23,500 תביעות בנזק ישיר.

בועז סופר: כל היתר - זה או שכר או מחזורים, או תיירות או חקלאות.

בועז סופר: סך התשלומים ששולמו עד היום זה כ- 3,3 מיליארד שקלים.

בועז סופר: בכל מה שקשור - -

ראובן ריבלין: מתוך סך הכל- מוערך?

בועז סופר: מה לא אושר?

בועז סופר: קשה לי לענות.

ראובן ריבלין: מה היתה ההערכה שלכם שיהיו הפיצויים?

בועז סופר: ההערכה שלנו דיברה על בין 3.5 ל- 4 מיליארד שקלים.

חיים אורון: מול הנתונים שמעבירים לנו פה על מה שהוגש ומה שהתקבל, תן איזושהי אינדיקציה על מה שקורה בסקטורים האחרים.

בועז סופר: יכול להיות שלא אושר אפס, כי הכל אושר, ויכול להיות שלא אושר 90%.

חיים אורון: ממוצע, אני מדבר.

בועז סופר: כל מקרה לגופו.

בועז סופר: מה הממוצע של התביעות - -?

חיים אורון: פה יש ממוצע - בסקטור המסוים הזה הוגשו 33 וקיבלו 24.

חיים אורון: השאלה – אני רוצה לדעת, האם זה פרופורציוני לכל האחרים, או שזה חריג.

חיים אורון: ככל שה- -יותר חריגים –כך סביר להניח שתהיה שונות יותר גדולה בין התביעה לבין מה שאושר.

חיים אורון: ככל שאתה הולך למסלולים שהם לפי הנוסחאות, ההבדלים הם מינוריים.

יצחק שביט: בחקלאות הוגשו – למעט רמת הגולן, שהתביעות הוגשו בשלב יותר מאוחר, וזה מטופל עכשיו, הוגשו כ- 2,950 תביעות, מתוכם -2,700 הסתיימו לגמרי.

יצחק שביט: יש שם תביעות של דייגים שאין להם תיקים במס הכנסה, ואי לכך הם לא יקבלו פיצוי.

יעקב ליצמן: זה מתוך ה- 2,900.

יצחק שביט: כן, ונשארו כ- 150 תביעות שהן אותן תביעות שאין להם מסלולים בעצם.

יצחק שביט: למשל – בקיבוץ דן ודפנה, שקיבלו מאתנו מקדמות, יש מדגה.

יצחק שביט: למדגה אין מסלול.

יצחק שביט: יש דרך מאד מורכבת לבדוק את זה.

יצחק שביט: מדובר שם בתביעות בהרבה מאד מיליונים, שכולן קיבלו מקדמה, ואת כולן אנחנו בודקים עכשיו, הכי מהר שניתן לבדוק, וברגע שנסיים נעביר את הפיצוי.

יצחק שביט: חשוב לזכור שחלק גדול מיישובי הצפון - -

ראובן ריבלין: למה אתה לא יכול לקבוע - -

חיים אורון: אין סעיף מדגה בחקלאות.

ראובן ריבלין: אבל יש לו מחזור.

יצחק שביט: מה שאני אומר – שאין נוסחה.

ראובן ריבלין: מי שלא סיפק דגים בחודש הזה, הדגים נשארו - -

יצחק שביט: למשל, בקיבוץ דן יש מצב שמחסנים את הדגיגים.

יצחק שביט: בגלל האירועים לא חיסנו חלק מהם.

יצחק שביט: הייתי שם וראיתי במו עיניי.

יצחק שביט: הם נותנים זריקות לפורלים שלהם.

יצחק שביט: נוסף לזה, יש עוד נקודה – חלק גדול מהחקלאים , לאלה שיש להם מטעים, קיבלו בחודש פברואר 2006 מקרן נזקי טבע- פיצוי.

יצחק שביט: בהגשה הראשונית הם הגישו את הכל.

יצחק שביט: אנחנו נטרלנו את זה, זה גם חלק מאותו נתון שנוטרל שם.

חיים אורון: כמה תיקים מתעכבים אצל השמאים?

בועז סופר: מספר מינורי.

יצחק שביט: - - -

חיים אורון: אתי דיבר מישהו שלשום ואמר שהוא תקוע בגלל השמאים.

חיים אורון: אדם ממרגליות.

יצחק שביט: אני מכיר את המקרה.

יצחק שביט: דיון לגופו של אדם אני לא אפתח פה.

יצחק שביט: הבעיה האחרונה שלו זה שמאים, עזוב.

יעקב ליצמן: רבותיי, בשורה התחתונה, רבותיי המציעים –אתם מסתפקים ב - -

שי חרמש: לא, יש משהו אחד לא ברור: לא מקבלים החקלאים הסבר על - -

יצחק שביט: בשבוע וחצי האחרונים נשלחו, בעקבות ההערה שלכם למעלה מ- 850 מכתבים שאמורים להגיע אליהם ובכל מקרה הם יכולים לפנות אלינו, או לירושלים – ויקבלו הסבר.

אורית נוקד: - - וגם מדברים אליהם לא יפה - -

שי חרמש: רק להבהרה –האם יצאו 850 מכתבי הבהרה על הפער בין ה- 33 ל-25 כך שחקלאי יכול לדעת למה הוא תבע א' וקיבל א' פחות?

שי חרמש: יצחק שביט: כן, ואם הוא לא הבין את המכתב – הוא יכול לפנות אלינו וניתן לו הסבר פרטני, כמו בכל שומה.

יעקב ליצמן: רבותיי, אני מקבל את ההסברים של מס הכנסה.

יעקב ליצמן: צריך להגיד להם גם תודה.

יעקב ליצמן: הם עבדו, בסך הכל – טוב.

יעקב ליצמן: טוב שזה הועלה, טוב שהוסבר, אני מודה לכם.

אורית נוקד: אני יכולה להעלות עוד נושא –

יעקב ליצמן: לא עכשיו.

אורית נוקד: זה חוק שכר הבכירים שבזמנו - - זו הצעת חוק שלי שלא עברה לקריאה ראשונה כי - -

יעקב ליצמן: אני צריך להביא את זה לוועדה.

אורית נוקד: אני רוצה כי - -

יעקב ליצמן: בסדר, נביא את זה בשבוע הבא.

שי חרמש: ברשות

שי חרמש: כם - קיבלנו החלטה שהטבות למורים באזורי עדיפות לאומית א' יימשכו עד 31 לדצמבר בגלל כל שינויי חוק עדיפות לאומית שהועלה כאן קודם.

שי חרמש: ב-31 למרץ צריכים מורים, על פי החוק, לקבל הודעה אם הם ממשיכים לעבוד או לא משרד החינוך, חרף העובדה שסוכם שתנאי התמריצים למורים יישמרו להשנה, הוציא, בניגוד להנחיות, מכתב למנהלי בתי הספר השבוע, שבו הוא הודיע כך: כל המורים ששירתו ממשיכים לשרת בתנאים הנוכחיים.

שי חרמש: מורים חדשים שייקלטו ב- 31 למרץ לשנה הבאה, לא יזכו להטבות.

שי חרמש: זה בניגוד למה שסוכם פה.

שי חרמש: זה מונע היום - -

בועז סופר: איך זה קשור?

בועז סופר: אזור עדיפות ומשרד החינוך?

שי חרמש: משרד החינוך הוציא, נגד ההחלטה שהיתה פה, הודעה שמורים חדשים שייקלטו בשנה הקרובה, לא יקבלו את ההטבות.

יעקב ליצמן: זו הצעה לסדר, בוא נעזוב את זה.

שי חרמש: אם עד ה- 31 למרץ אתה לא סוגר את זה – אין לך מורים לשנה הבאה.

יעקב ליצמן: בעצם זה שייך לוועדת החינוך לא לכאן.

יעקב ליצמן: אני מודה לכם, הישיבה נעולה.